《此庵歌》
宋代·释如珙

吾结此庵寄残影，有问此庵坏不坏。
一语发出甚奇怪，随他口下答不坏。
凡属形相皆是坏，为甚此庵却不坏。
六窗俱透无一物，常光无内亦无外。
劫火洞然大千坏，吾结此庵实不坏。
行住坐卧于其中，只是寻常个境界。
有时松风閒举话。万象森罗齐爽快。

作者简介：释如珙（一二二二～一二八九），字子璞，号横川，俗姓林，永嘉（今浙江温州）人。年十五从季父释正则祝发。预戒于本州广慈院。出学于外，初从石田薰于灵隐，继留从痴绝冲。又往太白投天目礼。度宗咸淳四年（一二六八），为临安府净慈寺首座，继领瑞安府雁荡山灵岩寺。八年，移住雁荡山能仁寺。元世祖至元二十年（一二八三），移住明州阿育王山广利寺。二十六年卒。有本光编《横川如珙禅师语录》二卷，收入《续藏经》（名误为行珙）。